**Լալա Միսկարյան-Մինասյան** (ապրիլի 6, 1946(1946-04-06), Արճիս, Նոյեմբերյանի շրջան, Հայկական ԽՍՀ, ԽՍՀՄ), գրող, հրապարակագիր, մանկավարժ, խմբագիր և դասախոս։

Կենսագրություն
--------------

Լալա Միսկարյան-Մինասյանը ծնվել է մանկավարժների ընտանիքում։ Բարձրագույն կրթությունը ստացել է Երևանի Պետական Համալսարանի բանասիրական ֆակուլտետում։ Համալսարանական տարիներին հանդիպում է իր ապագա ամուսնուն` Բյուզանդ Մինասյանին, ամուսնանում է ու Երևանում ունենում է իր առաջնեկին։ 1973 թվականին տեղափոխվում են Հալեպ, որտեղ ունենում է երկրորդ տղային։

Գործունեություն
---------------

Աշխատանքային գործունեությունն սկսում է Ազգային Քարէն Եփփէ Ճեմարանում, որը Միսկարյան-Մինասյանի համար մանկավարժական գործունեության դարբնոց է դառնում։ Այստեղ աշխատում է մինչև 2011 թ.:

Դասավանդում է նաև Մխիթարյան և Սարգիս Չեմպերճյան Կրթասիրաց վարժարաններում և Կիլիկյան ճեմարանում։

1995 թվականից, hիմնադրության առաջին իսկ օրից մինչև հիմա, դասախոսում է Համազգային Հայագիտական Հիմնարկում դասավանդելով հայ գրականություն, հայ ժողովրդական բանահյուսություն և գրականության տեսություն նյութերը։

2007-2009 թվականներին եղել է խմբագիր Ազգ. Քարէն Եփփէ Ճեմարանի Շրջանավարտից Միության «Շաւիղ» պարբերականին։

Հետևողականորեն աշխատակցել է Հալեպում հրատարկվող մամուլին, ինչպես՝ «Օշական» պարբերաթերթ, «Գանձասար»շաբաթաթերթ, Հալեպահայ գրողների «Երթ» պարբերական, ինչպես նաև սփյուռքյան այլ հրատարակությունների, ինչպես՝ «Ազդակ», «Ասպարէզ» օրաթերթեր, «Բագին» պարբերական և այլն։

Երկեր
-----

2007 թվականին լույս է ընծայվում իր առաջին գիրքը՝ «**Յոյսի Հորիզոններ**»։ Գիրքը հեղինակի հուշերն են՝ կապված ծննդավայրի, հայրենի երկրի, սովետական իրականության հետ կապված դեպքերի և իր հոգու վրա նրանց թողած անդրադարձին։ Հատորը հրատարակվում է Բերիո Հայոց Թեմի «Այգ» մատենաշարով, իսկ 2007 թվականի նոյեմբերի 20-ին,Հալեպում տեղի է ունենում հատորի շնորհանդեսը։

2010 թվականին հրատարակվում է երկրորդ գիրքը՝ «**Հող ու Երկինք**» պատմվածքների ժողովածուն, Բերիո Հայոց Թեմի «Այգ» մատենաշարով։

2016 թվականին ականատես լինելով ու ապրելով դարի մեծագույն արհավիրքներից մեկը, Սիրիայի պատերազմն ու հատկապես Հալեպի ցավն ու տառապանքը գրում է օրագրություն՝ որը հետագայում լույս է տեսնում «**Սուրիական Օրագրութիւն**» անվան տակ։ Գիրքը որը բաղացած է 374 էջից արժանանում է «Գէորգ Մելիտինեցի» գրական մրցանակին և հրատարակվում 2016 թ. Մեծի Տանն Կիլիկիո Կաթողիկոսության կողմից՝ Տոքթ. Արմենակ Եղիայանի խմբագրությամբ։ 2016 թ. նոյեմբերի 30-ին Հալեպում տեղի է ունենում գրքի շնորհանդեսը :

Լալա Միսկարյանը լրագրող չէր, սակայն նրա տեղեկությունը Հալեպի հայերի մասին ավելին էր, նա չէր գրում փողի համար, նա գրում էր իր ներաշխարհի աղաղակն ու բողոքը լսելի դարձնելու համար։

Հեղինակի hատկապես այս գիրքը արժանանում է ընթերցասեր հայ հասարակության, մշակութային-գրական շրջանակների ինչպես նաև հայ և օտար լրատվամիջոցների առավել լայն ուշադրությանը::

2017 թվականին լույս է ընծայվում «**Ծիրանի ոգիներ**» պատմվածքների հատորը, որի առաջին մասը Սիրիական պատերազմի ու մարդկային խեղված կյանքերի մասին է։ Գրքում կան նաև ազգային մտահոգություններ, կյանքի իմաստի որոնումներ, կնոջական հոգիի տագնապներ, երևակայական փնտռտուքներ ու առօրյա մարդկային հարաբերություններ։ Գիրքը հրատարակվում է Բերիոյ Հայոց Թեմի «Այգ» մատենաշարով։ 

* 
* 
* 
*

Ծանոթագրություններ
------------------

1. ↑  «Bibliothèque de l'Église apostolique arménienne - Paris - Մինասեան , Լալա». *www.bibliotheque-eglise-armenienne.fr*. Վերցված է 2020 թ․ սեպտեմբերի 12-ին.
2. ↑  Միսկարեան-Մինասեան, Լալա (2010). *Հող ու երկինք։ Պատմվածք*. Այգ. Հալէպ: Ա. հ.
3. ↑  «Գիրքերու Մտերմութեան Հետ. Սուրիական Օրագրութիւն (Հեղինակ` Լալա Միսկարեան-Մինասեան)». *Aztag Daily - Ազդակ Օրաթերթ (Armenian Daily Newspaper based in Lebanon)* (ամերիկյան անգլերեն). 2016 թ․ ապրիլի 15. Վերցված է 2020 թ․ սեպտեմբերի 12-ին.
4. ↑  «ՍՈՒՐԻԱԿԱՆ ՕՐԱԳՐՈՒԹԻՒՆ». *Armenian Church Catholicosate of Cilicia*. Վերցված է 2020 թ․ սեպտեմբերի 9-ին.
5. ↑  ««Սուրիական Օրագրութիւն» Հատորի Շնորհահանդէս». *Aztag Daily - Ազդակ Օրաթերթ (Armenian Daily Newspaper based in Lebanon)* (ամերիկյան անգլերեն). 2016 թ․ դեկտեմբերի 17. Վերցված է 2020 թ․ սեպտեմբերի 12-ին.
6. ↑  «Սիրիայում ներկայացվել Է հայ գրողի գիրքը, որը պատմում Է Հալեպի պատերազմի մասին». *armenpress.am*. Վերցված է 2020 թ․ սեպտեմբերի 12-ին.
7. ↑  «Լալա Միսկարեան-Մինասեան. «Գրելու ատեն յաճախ զգացի, որ պատերազմը ամբողջ կեանք մը պիտի տեւէ»». *www.arevelk.am*. Վերցված է 2020 թ․ սեպտեմբերի 7-ին.
8. ↑  ««Հայաստանում նրանք կարող էին փոքրիկ քաղաք հիմնել»». *www.irates.am* (անգլերեն). Վերցված է 2020 թ․ սեպտեմբերի 12-ին.
9. ↑  admin. «Լալա Միսկարեան-Մինասեանի «Սուրիական Օրագրութիւն»-ը` Արաբական Չծաղկած Գարուններու Վաւերագրութիւն | Yerepouni Daily News» (ամերիկյան անգլերեն). Արխիվացված է օրիգինալից 2021 թ․ հունվարի 26-ին. Վերցված է 2020 թ․ սեպտեմբերի 12-ին.
10. ↑  «Книга о войне в Алеппо армянской писательницы представлена в Сирии». *ТАСС*. Վերցված է 2020 թ․ սեպտեմբերի 12-ին.
11. ↑  «Լալա Միսկարեան-Մինասեան – Cilicia Bookstore» (ամերիկյան անգլերեն). Վերցված է 2020 թ․ սեպտեմբերի 12-ին.
12. ↑  «ԳՐԱԽՕՍԱԿԱՆԻ ՓՈԽԱՐԷՆ.- «ԾԻՐԱՆԻ ՈԳԻՆԵՐ» ՀԵՂԻՆԱԿ՝ ԼԱԼԱ ՄԻՍԿԱՐԵԱՆ | Hairenik Weekly Newspaper». *hairenikweekly.com* (ամերիկյան անգլերեն). Վերցված է 2020 թ․ սեպտեմբերի 7-ին.